b'\n_START_ARTICLE_\nHumen haarukka\n_START_PARAGRAPH_\nHumen haarukka on skotlantilaisen filosofin David Humen teoksessaan Tutkimus inhimillisest\xc3\xa4 ymm\xc3\xa4rryksest\xc3\xa4 esittelem\xc3\xa4 erottelu, joka jakaa ihmisj\xc3\xa4rjen objektit kahteen luokkaan: ideoiden suhteisiin ja tosiasioihin. Ideoiden suhteita koskevat v\xc3\xa4itteet ovat aina intuitiivisesti ja demonstratiivisesti varmoja. T\xc3\xa4llaisia v\xc3\xa4itteit\xc3\xa4 tutkivia tieteit\xc3\xa4 ovet muun muassa logiikka, algebra ja geometria. Humen esimerkki ideoiden suhteita koskevasta lauseesta on: \xe2\x80\x9dHypotenuusan neli\xc3\xb6 on yht\xc3\xa4 suuri kuin sivujen neli\xc3\xb6iden summa.\xe2\x80\x9d Tosiseikkoja koskevat v\xc3\xa4itteet sen sijaan eiv\xc3\xa4t ole intuitiivisesti tai demonstratiivisesti varmoja, sill\xc3\xa4 niiden vastakohta on mahdollinen, toisin sanoen tosiseikkaa koskevan v\xc3\xa4itteen vastakohta ei ole sis\xc3\xa4isesti ristiriitainen. Tosiseikkoja koskevat v\xc3\xa4itteet kuvaavat materiaa ja aistimaailmaa. Humen esimerkki t\xc3\xa4llaisesta v\xc3\xa4itteest\xc3\xa4 on: \xe2\x80\x9dAurinko ei nouse huomenna\xe2\x80\x9d.  _NEWLINE_David Humen mukaan mik\xc3\xa4\xc3\xa4n tosiseikkoihin perustuva v\xc3\xa4ite ei perustu j\xc3\xa4rkeen vaan tottumukseen, eli kokemukseen. _NEWLINE_Esimerkiksi: ihmisell\xc3\xa4 on tieto siit\xc3\xa4, ett\xc3\xa4 aurinko nousee huomenna. T\xc3\xa4m\xc3\xa4 on tosiseikkoja koskeva v\xc3\xa4ite. T\xc3\xa4m\xc3\xa4 ihminen ei kuitenkaan pysty todistamaan v\xc3\xa4\xc3\xa4r\xc3\xa4ksi v\xc3\xa4itett\xc3\xa4, ett\xc3\xa4 huomenna aurinko ei nouse. Humen mukaan h\xc3\xa4n kuitenkin uskoisi, ett\xc3\xa4 aurinko nousee huomenna, sill\xc3\xa4 t\xc3\xa4m\xc3\xa4 ihminen on huomannut joka aamu t\xc3\xa4h\xc3\xa4n p\xc3\xa4iv\xc3\xa4\xc3\xa4n menness\xc3\xa4, ett\xc3\xa4 aurinko on noussut. T\xc3\xa4m\xc3\xa4 tieto perustuu siis kokemukseen. Humen mukaan ihminen ei voi saada a priorista tietoa auringon noususta, vaan h\xc3\xa4n pystyy saamaan ainoastaan kokemuksella tietoa siit\xc3\xa4. Ideoiden relaatiota koskevilla v\xc3\xa4itteill\xc3\xa4 ei siis ole yhteytt\xc3\xa4 tosiseikkoja koskeviin v\xc3\xa4itteisiin.'